V. CLEMENTIS PAPAE II EPISTOLA AD GOFFREDUM ANDEGAVORUM COMITEM ET AGNETEM COMITISSAM CONJUGEM EJUS.  (Anno 1047.)   Monasterii S. Trinitatis Vindocinensis, a Goffredo conditi, tutelam suscipit et possessiones confirmat, ea lege ut duodecim solidi B. Petro quotannis praestentur.  [Opera Ivonis II, 244.]
Author: Clemens II

CLEMENS episcopus, servus servorum Dei, GOFFRIDO Andegavorum comiti, et AGNETI comitissae, conjugi ejus, salutem et apostolicam benedictionem.

Quoties filii sanctae Ecclesiae omnipotenti Deo aliqua offerunt, non debent esse dati quasi de munere, sed gaudere ex fideli redditione. Reddunt quidem Creatori suo partem rerum quas ab eo acceperunt, ut de suis eum rebus sibi faciant largissimum debitorem. Ab ipso namque omnes habemus esse, vivere, cunctaque habita possidere: et quod magis est . . . . . Quod vos, dilectissimi filii, non ignoranter, sed fideliter agnoscentes, studuistis propriis vestris rebus monasterium pro redemptione animarum vestrarum vestrorumque parentum, apud Castrum Vindocinum ad honorem Trinitatis deificae construere, ipsumque monasterium cum omnibus suis rebus B. apostolorum principi Petro, sancto Spiritu inspirante, offerre, ea videlicet consideratione quatenus sanctae Romanae Ecclesiae sic specialiter semper adhaereat ne inter Romanum pontificem et hunc venerabilem locum persona quaelibet media existat. Quod nos, divina fulti fiducia, ita confirmamus, ut inter primae et apostolicae sedis pontificem et venerabilis loci Vindocinensis abbatem, omnem cujuslibet dignitatis vel ordinis personam mediam esse apostolorum Petri et Pauli auctoritate prohibeamus; censum vero ad memoriam cognitionemque sempiternam XI solid. de moneta nostrae patriae B. Petro reddi per unumquemque annum volumus, etc. Statuimus etiam ut, defuncto abbate ipsius loci, successor ei eligatur de eadem congregatione, si tamen dignus praelatione inveniatur. Quod si apud eos inveniri non poterit, quod absit, a cluniaco, vel a Majori Monasterio, vel undecunque melius poterunt monachi ibi congregati, sibi eligant abbatem secundum Dei timorem et B. Benedicti regulam; tamen propter reverentiam loci, in eligendo sibi pastorem, trium abbatum consilio utantur, quos religiosiores de vicinis locis habere poterunt. Consecrationem vero ne statim Romam venire fatigetur electus, a quocunque praesule, sine tamen omni subjectione, suscipiat, si praesul idem sine pretio, et secundum canones episcopatum susceperit. Quod si episcopus pretio, vel contra canones electus, investitus, vel consecratus, sive erga praedictum B. Petri locum suspiciosus exstiterit, qui electus fuerit, ad nos vel ad nostros successores recurrat, et a sede B. Petri apostoli . . . . . cujus est juris, et baculum et consecrationem suscipiat. Ad concilium autem nullatenus veniat, quod ab ipso Romano pontifice non fuerit celebratum, etc. Hoc etiam addimus, ut, tam in Vindocinensi loco quam in praedicta juxta Andegaviae muros S. Salvatoris ecclesia, nulli personae nisi soli Romano pontifici liceat potestatem aliquam aut dominationem exercere, aut excommunicare seu interdicere; etiamsi Carnotensis aut Andegavensis pro culpis quibuslibet excommunicetur, excommunicati tamen a monachis non suscipiantur, etc. Datum Kal. Julii per manum Petri diaconi, bibliothecarii et cancellarii S. apostolicae sedis, anno domni Clementis II papae I, indict. XV.